ERR-i uudistetoimetuse tellitud enam kui tuhande vastajaga Turu-uuringute AS-i küsitluse järgi kerkis hiljuti erakonna esimeest vahetanud Reformierakonna toetus aprillis 33 protsendile, mis on kahe protsendipunkti võrra parem kui märtsis ning kuue protsendipunkti võrra parem tulemus kui veebruaris, vahendab ERR Uudised.

Populaarsuselt teine erakond oli Keskerakond 26 protsendise toetusega, peaministripartei toetus kuu varasemaga võrreldes ei muutunud. Kolmanda koha on erakondade toetustabelites endale selgelt kindlustanud EKRE, keda toetas aprillis 14 protsenti.

Samal ajal on Sotsiaaldemokraatlik Erakond (SDE) Jevgeni Ossinovski lubadusega ministriametist lahkuda toetust veelgi kaotanud ning nende poolt annaks nüüd hääle vaid kuus protsenti neist vastajaist, kes oma eelistust väljendasid. Kuu varem oli sotsiaaldemokraatide toetus kümme ja kahe kuu eest kaheksa protsenti.

Kehvasti käib ka teise võimupartei Isamaa ja Res Publica Liidu käsi - erakonna toetus jäi aprillis alla valimiskünnise ehk oli neli protsenti. Märtsis oli IRL-il toetajaid viis ja veebruaris kuus protsenti.

Parlamenti kuuluva Vabaerakonna ja mittekuuluva Eestimaa Roheliste toetus oli võrdselt kolm protsenti - sama suur oli mõlema erakonna toetus ka märtsis.

Koos teiste opositsiooniparteidega on aga riigikogu opositsiooni summaarne toetus kasvanud 50 protsendini, valitsuskoalitsiooni erakondade summaarne toetus on 36 protsenti.

Sildam: Ossinovski ümber on väga tume udu

ERR-i portaali otsesaates värskeid toetusnumbreid analüüsinud sotsioloog Juhan Kivirähk märkis, et sotsiaaldemokraatide valijatele jäi mõistetamatuks, kuidas saab valijate huve väljaspool valitsust paremini kaitsta.

Ajakirjanik Toomas Sildami arvates oli väga oluline see, et Ossinovski ei öelnud valitsusest lahkumisest teatades, kes on tema järeltulija.

Tulevikku vaadates tõdes Kivirähk, et sotsiaaldemokraatide ees seisab küsimus, mida nad suudavad pakkuda valijale sellist, mida Keskerakond ei suuda?

Ta nentis, et sotsiaaldemokraatide reiting valimistel kuue protsendi juurde ilmselt ei jää, ja lisas, et sotsiaaldemokraatidel võiksid ka teised ministrid rohkem silma paista.